Cilj Kvarnerske filmske komisije je pružanje administrativne, logističke, obrazovne i stručne podršku za domaću i stranu filmsku produkciju. Ona pruža pristup bogatoj bazi filmskih lokacija s područja Primorsko-goranske županije i Rijeke, umrežavanje s lokalnim filmašima, privatnim i poslovnim subjektima koji djeluju na našem području te predstavnicima uprave

Trenutno čekamo poziv s HRT-a kako bismo počeli razgovore o drugoj sezoni serije »Novine«. I naravno da ćemo snimati u Rijeci. Bez Rijeke ova serija ne bi bila što je. U drugoj sezoni fokus se iz redakcije prebacuje na politiku i vjerujem da će gledateljima biti još zanimljivija. Radnja se događa između dva kruga predsjedničkih izbora pa je i zbog toga sve još više »nabrijanije«. Rijeka svakako ima ozbiljan potencijal u pogledu audio-video produkcije. Atraktivna je za snimanje, spoj je Mediterana i Austro-ugarske, ima ljude koji znaju raditi, otvorena je… Obzirom na to da je i naša serija napravila pristojnu međunarodnu »karijeru«, nadamo se da ćemo i na taj način pomoći Rijeci da se upiše u kartu stranih produkcija koje već snimaju po Hrvatskoj.

Stav, razmišljanje pa i poruka Miodraga Sile, koji zajedno s Nebojšom Tarabom čini silno uspješnu producentsku kuću Drugi plan, dodatno su naglasili razmišljanja koja su u tjednu iza nas Rijeku istaknule kao jednog od mogućih regionalnih kandidata za razvoj ozbiljne filmske industrije.

Privlačnost

Tome je ponajprije prethodio veliki, hrabri iskorak Bernardina Modrića koji je proteklih dana uspio u nakani organizacije Festivala povijesnog filma. Događanja što je najprije nemalo je začudilo, potom i oduševilo domaću stručnu javnost. Činjenica da je u četiri dana osigurao dolazak 28 vrhunskih ostvarenja iz zanimljivog žanra povijesnih dokumentaraca, od kojih je čak njih šest nosilo epitet svjetske ili europske premijere baš kao i dolazak većine režisera tih ostvarenja, nose tnačajnu težinu. Posebnu pozornost Modrić i njegov festival izazvali su kod Daniela Maksymiuka, kanadskog veleposlanika u Hrvatskoj koji je i otvorio festival s filmom »Rumble: The Indians Who Rocked the World«, zanimljivim ostvarenjem, vjerojatno i najvećem hitu Modrićevog festivala koji nam je pojasnio kako su najpoznatije i najkreativnije ličnosti rock glazbe imale pretke koji su bili pripadnici autohtonog stanovništva Sjeverne Amerike. Ono što je također važno, Modrić je svijetu poslao snažnu poruku o kvaliteti svog festivala, ali i filmskoj privlačnosti grada domaćinu festivala.

Druga točka prošlotjedne filmske Rijeke bilo je pomalo tajanstveno snimanje filma čije je središte bilo – kazalište, riječki HNK. Njega je pak odabrala ekipa slavnog američkog glumca Ralpha Fiennesa koji je u Rijeci pronašao idealnu lokaciju za snimanje svog novog filma. Riječ je o biografskom filmu »The White Crow« u kojem će Finnes dočarati život i rad čuvenog ruskog baletana Rudolfa Nurejeva. Na žalost, događanja na setu su od novinara bile zaštićene poput trezora švicarskih banaka tako da se značajnije pojedinosti nije moglo doznati.

Vatra s Galeba

A da je Rijeka prošlog tjedna uistinu eksplodirala kao filmska prijestolnica ovog dijela Europe, pokazala ja vatra koja je sukljala s Galeba, broda koji iako je predugo usidren na »mrtvom vezu«, neprestano izaziva političke, ekonomske i kakve već sve ne kontroverze. Eksplozije su na Galebu dakako bile filmske, pokrenute za potrebe popularnog televizijskog serijala »Strike Back« koji se snimao na lokacijama u centru grada i na brodu Galeb. Iako dakako na dva suprotna pola filmske umjetnosti, jer dok je Modrić sa svojim festivalom itekako potaknuo niz razmišljanja koji u svojoj podlozi imaju sociologiju, povijest ili politiku, »Strike Back« je tu prvenstveno da zabavi i razonodi, krajnji učinak, sukus razmišljanja je jednak: Rijeka se pretvara u pravi magnet za filmaše!

– Je, moram priznati da su producenti, organizatori i uopće čitava ekipa »Strike Backa« oduševljeni Rijekom. Nevjerojatno je koliko su joj pohvala udijelili, koliko im je zanimljivih opažanja privukla. Hvale svakako i brzinu dobivanja pojedinih dozvola, mogućnost da se poprilično hermetično osiguraju pojedine lokacije na kojima se snima, no jako su rezolutni i u pohvalama čistoći gada, njegovoj prometnoj uređenosti – svakako i gastronomskoj ponudi, istaknuo nam je Dean Lalić, vrsni producent Kanala Ri koji se u već nekoliko situacija iskazao kao sjajni producent-domaćin, osoba koja na savršeno pedantni način obavlja produkcijske poslove na lokaciji Rijeka, ili u njezinoj široj okolici.

– U središtu zanimanja je Rijeka, no strane producente koji dolaze ispitivati teren fasciniraju i kvarnerski otoci, Istra, zapravo jedna šira riječka regija. Sudim li po impresijama ljudi koji rade na »Strike Backu«, mogli bismo se ugodno iznenaditi s onim što bi moglo uslijediti. Nisam sklon »bombastičnim izjavama«, no ne bih se začudio da se Rijeka pretvori u pravi – filmski grad, naglašava Lalić.

I sasvim sigurno u mislima vrti lanjsko snimanje hrvatskog serijala »Novine« nastalog na priči i scenariju Ivice Đikića te u režiji Dalibora Matanića. No s obzirom da priču o filmskoj industriji najčešće oblikuju producenti, misli nam se velikom brzinom vraćaju prema već spomenutom Drugom planu, producentskoj kući Nebojše Tarabe i Miodraga Sile. A uz njihova se imena slobodno može dodati i veliki spektar pridjeva – od vrhunski profesionalci pa sve do hrabri drznici – u svakom slučaju iznimni ljudi koji u Hrvatskoj čine jednake takve pomake. Od filma do pivske craft scene. Zahvaljujući Matanićevoj režiji, ali i njihovoj producentskoj iskričavosti, Rijeka je je lani u jesenskim mjesecima postala veliki hit. Dronovi koji su nadlijetali grad »uhvatili« su nevjerojatne snimke koje su bez daha ostavile i same Riječane, ljude inače vrlo sklone skoro pa »guranju pod tepih« vrijednosti svoga grada.

Veliki hit

– Nakon svega mogu samo reći kako smo imali sreće što smo kao lokacije za seriju izabrali Rijeku. Tijekom tih mjesec i pol dana boravka u Rijeci nismo imali niti jedno loše iskustvo. Čak smo i kišu, koja je padala valjda svaki dan, zaboravili. Ulice, restorani, gradski prostori i institucije… sve smo to iskoristili kao lokacije u seriji i sa svima smo uspostavili dobru suradnju. Ne mogu poimence nabrajati sve glumce, članove ekipe i ljude iz Rijeke koji su nam pomogli u snimanju serije jer ih ima puno i nekoga ću zaboraviti, ali svatko koga smo upoznali u Rijeci obogatio je seriju, a i nas kao osobe, prisjeća se Miodrag Sila riječke epizode »Novina«.

A mi smo, odlazeći tih tjedana u Zagreb bili zasipani oduševljenjem koje je upravo Rijeka, unutar te intrigantne serije koja je žestoko propitivala hrvatsku društvenu stvarnost, izazivala. I postala velikom zvijezdom, gradom koji se naprosto – mora posjetiti. Dobro, išlo bi možda u zonu pretjerivanja povezati kadrove iz »Novina« s 20-postotnim porastom ovogodišnjih riječkih turističkih brojki, no sasvim je sigurno da je i ona tome pripomogla.

Potentna ekipa

A u tranziciji s prisjećanja na snimanje »Novina« u čemu je produkcijski participirala i Liberta Mišan, osebujna umjetnica s diplomom riječke Akademije primijenjenih umjetnosti, koju silno privlače fotografija i film, prelazimo u ove godine osnovanu Kvarnersku filmsku komisiju. Na čijem je čelu Slobodanka Mišković, inače ravnateljica Art kina, a oko nje mlada, potentna, ekipa u svakom slučaju željna dokazivanja.

– Kvarnerska filmska komisija regionalni je filmski ured, osnovan 2017. godine unutar javne ustanove Art-kino, na poticaj Hrvatskog audiovizualnog centra, uz podršku Primorsko-goranske županije i Grada Rijeke. Riječ je o logičnom nastavku naših nastojanja da Rijeku i Županiju učinimo privlačnim i prepoznatljivim filmskim destinacijama, naglašava Mišković na neki način pojašnjavajući kako sva filmska čuda koja najavljuje Lalić i neće biti tek plod – slučajnosti.

– Kvarnerskoj filmskoj komisiji cilj je pružanje administrativne, logističke, obrazovne i stručne podršku za domaću i stranu filmsku produkciju. Namjera nam je educirati, pronalaziti, umrežavati, organizirati, promovirati. Usluge koje pružamo su pristup bogatoj bazi filmskih lokacija s područja Primorsko-goranske županije i Rijeke, umrežavanje s lokalnim filmašima, privatnim i poslovnim subjektima koji djeluju na našem području te predstavnicima uprave, dodaje Mišković.

Sjetimo li se u ovom trenutku da je Rijeka ujedno i grad u kojem je snimljen prvi film na teritoriju Hrvatske, te da ni u zoni »pružanja usluga« snimanja filmova nema baš skromno iskustvo, osnivanje jedne takve organizacije, Komisije ni ne čudi. Te iznimno veseli.

– Razvoj filmske djelatnosti izravno je povezan, s jedne strane – tradicijom riječkog filmskog stvaralaštva, no ovisi i o interesu dolazećih produkcijskih kuća zainteresiranih za snimanje u regiji. Na taj način, domaći profesionalci i mladi ljudi koji svoju budućnost možda pronalaze upravo u audiovizualnoj industriji stječu neophodno iskustvo rada na filmskom setu. Kvarnerska filmska komisija je tu najprije da bi promovirala lokacije kao potencijalne lokacije za snimanje, potom da olakša samo snimanje zainteresiranim filmašima, te da potiče rad domaćih profesionalaca na setovima uz otvaranje prostora za učenje i rad mladih, dodala je Mišković.

Jaka scena

Da bi priču o budućnosti i potencijalima Rijeke u stvaranju ozbiljnije filmske priče zajednički zaključile ona i Mišan.

– Moramo naglasiti da Rijeka danas ima značajnu filmsku produkciju i autorsku scenu, osnovana je i javna ustanova Art-kino te je vidljiv razvoj filmske djelatnosti u Rijeci u posljednjih desetak godina. Stoga je i osnutak Komisije na neki način bio logičan nastavak svih dosadašnjih napora. Samo, primjera radi, Sporazumom o poticanju lokalne filmske produkcije između Grada Rijeke i HAVC-a, sufinancirano je više od dvadesetak filmova. Sve su to poticaji za daljnje razvijanje filmske djelatnosti.

Zanimljiv i dakako optimističan zaključak. A tu je i EPK. I sve bliža 2020. godina. Čini se, konačno Rijeka opet postaje ono što je bila s kraja sedamdesetih i osamdesetih godina prošlog stoljeća: apsolutno umjetnički najintrigantniji hrvatski grad, prozor u moderni, urbani i nadasve dinamični svijet. Sredina kroz koju se kotrljaju zanimljivi iskoraci u glazbi, slikarstvu, kazališnoj umjetnosti. I dakako, što i jeste bila tema ovog članka, filmskoj produkciji. Ili kako bi nam to pojasnili u Rimu – Fiume, cinecitta.